**TÁJÉKOZTATÓ**

**a TOP-2.1.2-15-HB1-2016-00017 azonosítószámú, „Városi környezetjavító intézkedések és gazdaságfejlesztési beavatkozások megvalósítása Vámospércsen” című projekt előrehaladásáról**

Ezúton tájékoztatom a Tisztelt Lakosságot, a Vállalkozókat, a Civil szféra képviselőit, hogy a Vámospércs Városi Önkormányzat által 2016. május 17. napon, a TOP-2.1.2-15 kódszámú, „Zöld város kialakítása” című konstrukció keretében benyújtott támogatási kérelme 800.000.000 Ft vissza nem térítendő támogatásban részesült, 100%-os támogatás intenzitással. A Nemzetgazdasági Minisztérium Regionális Fejlesztési Operatív Programok Irányító Hatóság, mint támogató képviseletében eljáró Magyar Államkincstár Hajdú-Bihar Megyei Igazgatósága és az Önkormányzat megkötötték a Támogatási Szerződést, mely 2017. szeptember 20. napon lépett hatályba, így megkezdődhetett a projekt részletes műszaki-szakmai előkészítése, majd a megvalósítása.

A projekt keretében megvalósítandó tevékenységek a következők:

1. Művelődési Ház teljes energetikai korszerűsítése, bővítése, a kapacitások és szolgáltatások fejlesztése, működéshez szükséges eszközök beszerzése. A beavatkozás tartalmaz megújuló energiát hasznosító napelem telepítését, hozzájárulva ezáltal a környezeti terhelés csökkentéséhez. A beruházás révén a létesítmény fajlagos működési költségei lényegesen csökkennek, látogatottsága, kihasználtsága pedig nő.
2. Közparkok fejlesztése: A városközpontban, a 48‐as számú főút mentén található két közpark fejlesztése valósul meg a Béke u. 2. szám alatt és a Művelődési Ház mellett. Mindkét terület a város frekventált helyén található, azonban azok jelenlegi állapotukban nem vonzóak, nem biztosítanak teret egy kis pihenőidő eltöltésére. A beavatkozások tervezésekor figyelemmel kell lenni a bűnmegelőzést szolgáló elemek alkalmazására, az egységes városi arculat kialakítását szolgáló építészeti elemekre, a korszerű és modern városfejlesztési elemek alkalmazására. A parkokban olyan növényzet telepítésére kerül sor, amelyek egyaránt jól alkalmazkodnak a helyi viszonyokhoz és a klímaváltozáshoz, segítik a talajerózió mérséklését.
3. Marinka Jóléti Park kialakítása, a park területén szabadtéri kondipark és játszótér megépítése, a terület használatát segítő kiszolgáló épület létesítése, amely a szociális helyiségeken túl a látogatók számára napvédelmi funkciót és esőbeállási lehetőséget biztosít.
4. A kialakításra kerülő Marinka Jóléti Park, mint zöldfelület elérhetőségét, megközelítést szolgáló út fejlesztése is megvalósul a hozzá kapcsolódó infrastrukturális fejlesztésekkel (csapadékvíz elvezető létesítmények, közvilágítás).
5. Városi Piac fejlesztése során a meglévő, kapacitásaiban korlátozott, kedvezőtlen infrastrukturális adottságokkal bíró létesítmény megújul. Egy új, fedett csarnok épül meg lényegesen több árus befogadására alkalmas asztalokkal, árusító helyekkel. Megépül az árusok és a vásárlókat szolgáló szociális blokk, valamint az üzemeltetéshez szükséges raktár és iroda helyiség. A piac megközelítését szolgáló közlekedési utak, kerékpártárolók és parkolók kialakítása is tervezett.
6. Valamennyi létesítményhez kapcsolódóan a projekt részét képezik a közlekedési utak, parkolók építése, felújítása, az utcabútorok kihelyezése, a közvilágítás fejlesztése, kiépítése, az energia hatékonyságot szolgáló intézkedések, akadálymentesítés, nyilvánossági feladatok.
7. Az infrastrukturális fejlesztéseket kiegészítő SOFT elemek a környezettudatosság és integrált szemlélet erősítése, a települési arculat és identitás fejlesztése és a bűnmegelőzés, közbiztonság témakörökhöz kapcsolódóan kerülnek megvalósításra a beruházási elemek jelentőségének növeléséhez, a projekt komplexitásához.

Vámospércs Városi Önkormányzat elkötelezett a partnerségi tervezés megvalósítása mellett. Ezen elv teljesülése érdekében folyamatosan tájékoztatja több csatornán keresztül az érintetteket (lakosságot, vállalkozásokat, civil szervezeteket) a projekt megvalósulásának előrehaladtáról.

Jelenleg a projekt műszaki-szakmai előkészítése zajlik, mely a tervek szerint hamarosan lezárul, és sor kerülhet a kivitelezés vonatkozásában releváns közbeszerzési eljárások lefolytatása.

A projekttel kapcsolatos véleményüket, kérdéseiket e-mailben várjuk az alábbi elérhetőségen: info@vamospercs.hu

*Kelt.: Vámospércs, 2019. január 23.*

Együttműködésüket köszönve, tisztelettel:

 Ménes Andrea

 Polgármester